Loffie: 'SA is vrot van rugbytalent' | Netwerk24
Deur Marnus Kok 14 Augustus 2019 16:15
Die groot vraag ná die Suid-Afrikaanse Skolerugbyspan se skittervertonings die afgelope paar dae is of daar die regte strukture is om dié spelers vir senior rugby voor te berei.
Skoert, Poema! Jan-Hendrik Wessels, voorryman van die Suid-Afrikaanse Skolespan, druk 'n Argentyn Dinsdag in die Paarl letterlik uit sy pad. Foto: Gallo Images
Só sê Loffie Eloff, voormalige afrigter van Suid-Afrika se o.19-span, nadat die SA Skolespan Argentinië se o.18-span Dinsdag met 48-14 in die Paarl afgeransel het.
Suid-Afrika het Wallis ook Vrydag met 23-13 geklop. Behalwe vir dié oorwinnings, is die wyse waarop die Skolespan veral teen die Argentyne gespeel het bemoedigend vir die toekoms. Suid-Afrika het hardlooprugby opgedis, 'n speelstyl wat nommerpas is vir die tipe spelers in die span.
"Ek het nog altyd hoop gehad vir die toekoms. Met die goeie oorwinning (oor Argentinië) het dit ongetwyfeld gewys dat die Junior Bokke in die toekoms in die eindstryd van die o.20-Wêreldtoernooi kan speel.
"Ons is vrot van die talent in Suid-Afrika en dit is eintlik hartseer dat daar nie vir almal plek in die stelsel is nie. Elke jaar is ek positief as ek die ongelooflike spelers by toernooie soos die Cravenweek sien.
"Die vraag is egter of die regte stelsels in plek is en of ons die talentvolle spelers daarop kan voorberei om rugby op 'n hoër vlak te speel," sê Eloff, wat die SA o.19-span in 2003 en 2005 na wêreldtitels gebrei het.
Met unies wat minder skolespelers as tevore kontrakteer, tesame met die nuwe verkorte nasionale o.19-reeks, kan dit beteken dat baie talentvolle spelers ná skool, hul stewels wegbêre.
Die Junior Bokke het in 2012 die wêreldkroon gewen, maar kon sedertdien nog net een keer, in 2014, weer die eindstryd haal.
Tog sê Eloff die Skolespan se vertoning saam met die Springbokke se goeie spel die afgelope ruk gee hom opnuut hoop vir die toekoms.
"Kyk, ons het deur 'n moeilike paar jare gegaan wat betref afrigters en stelsels. Daarmee kraak ek egter niemand af nie.
"Die pad waarop Suid-Afrikaanse rugby nou is, is egter die regte pad. Alles dui daarop dat ons sukses in die toekoms kan behaal."